Euroopa Liidu Teataja L 184 , 23/07/2003 Lk 0035 - 0039



Komisjoni otsus, 17. juuli 2003, millega muudetakse Euroopa Parlamendi ja nõukogu otsust nr 2119/98/EÜ ja otsust 2000/96/EÜ seoses nendes otsustes loetletud nakkushaigustega ja muudetakse otsust 2002/253/EÜ seoses nakkushaiguste haigusjuhtude määratlustega (teatavaks tehtud numbri K(2003) 2301 all) (EMPs kohaldatav tekst) (2003/534/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 24. septembri 1998. aasta otsust nr 2119/98/EÜ, millega moodustatakse ühenduses epidemioloogilise seire ja nakkushaiguste tõrje võrgustik, [1] eriti selle artikli 3 punkte a ja c ning artiklit 8, ning arvestades järgmist: (1) Otsusega nr 2119/98/EÜ nähakse ette ühenduse tasandil võrgustiku loomine selleks, et edendada koostööd ja tegevuse kooskõlastamist seoses teatavate nimetatud otsuses osutatud nakkushaiguste profülaktika ja tõrjega. See otsus peaks hõlmama ka haiguseid, mille põhjustajateks on haigusetekitajad, mis on spetsiaalselt muundatud maksimaalse haigestumuse ja/või suremuse saavutamiseks nende tahtlikul levitamisel. (2) Komisjoni 22. detsembri 1999. aasta otsusega 2000/96/EÜ [2] (nakkushaiguste kohta, mida ühenduse võrgustik peab Euroopa Parlamendi ja nõukogu otsuse nr 2119/98/EÜ alusel järk-järgult hõlmama) loetletakse teatavad nakkushaigused, mis tuleks hõlmata otsusega nr 2119/98/EÜ loodud ühenduse epidemioloogilise seirevõrgustikuga. (3) Ühenduse 19. märtsi 2002. aasta otsusega 2002/253/EÜ, millega sätestatakse haigusjuhtude määratlused selleks, et esitada nakkushaigusi käsitlevad andmed otsuse nr 2119/98/EÜ alusel loodud ühenduse võrgustikku, [3] nähakse ette haigusjuhtude määratlused otsuses 2000/96/EÜ loetletud nakkushaiguste jaoks. (4) On asjakohane, et nakkushaigused, mille haigusjuhu määratlused on sätestatud otsuses 2002/253/EÜ, on kooskõlas otsuses 2000/96/EÜ loetletud nakkushaigustega. (5) Rõuged kujutavad tahtliku levitamise korral tõsist ohtu rahva tervisele. See nakkushaigus tuleks seetõttu otsuse 2000/96/EÜ I lisas loetleda. Rõugete haigusjuhu määratlus tuleks seetõttu lisada otsusesse 2002/253/EÜ. (6) Olgugi, et teetanus ei ole inimeste vahel nakkav ja esineb ühenduses ainult hooti, aitaks seirel tuginevate vaktsineerimisprogrammide hindamine kaasa vaktsineerimispoliitika parandamisele. Seetõttu tuleks teetanus otsuses 2000/96/EÜ nakkushaigusena loetleda. Teetanuse haigusjuhu määratlus on juba otsuses 2002/253/EÜ sätestatud. (7) Siberi katk kujutab tahtliku levitamise korral ühenduses tõsist ohtu rahva tervisele. Seetõttu tuleks see haigus otsuses 2000/96/EÜ nakkushaigusena loetleda. Siberi katku haigusjuhu määratlus on juba otsuses 2002/253/EÜ sätestatud. (8) Botulismi levik ei piirdu ainult toidu kaudu saadavate mürgistustega ning kõik viited sellisele nakatumisviisile tuleks seetõttu välja jätta. (9) Uute teaduslike tõendite arvessevõtmiseks on asjakohane vaadata läbi otsuses 2002/253/EÜ esitatud difteeria haigusjuhtude määratlused. (10) Otsuses 2000/96/EÜ määratletakse kriteeriumid nakkushaiguste ja eripiirkondade valimiseks, mis oleksid hõlmatud otsuse 2119/98/EÜ alusel loodavad ühenduse epidemioloogilise seire võrgustikuga. Q-palavik ja tulareemia vastaksid tahtliku levitamise korral nendele kriteeriumitele. Neid haigusi esineb Euroopa Ühenduses ka looduslikult. Haigusjuhtude määratlustel põhinevast seirest oleks täiendavalt kasu. Need nakkushaigused tuleks seetõttu otsuses 2000/96/EÜ loetleda. Lisaks sellele tuleks otsusesse 2002/253/EÜ lisada Q-palaviku ja tulareemia haigusjuhtude määratlused. (11) Seepärast tuleks vastavalt muuta otsuseid 2119/98/EÜ, 2000/96/EÜ ja 2002/253/EÜ. (12) Käesoleva otsusega ettenähtud meetmed on kooskõlas otsuse nr 2119/98/EÜ artikli 7 alusel loodud komitee arvamusega, ON VASTU VÕTNUD KÄESOLEVA OTSUSE: Artikkel 1 Otsuse 2119/98/EÜ lisa muudetakse kooskõlas käesoleva otsuse I lisa tekstiga. Artikkel 2 Otsuse 2000/96/EÜ I lisa muudetakse vastavalt käesoleva otsuse II lisale. Artikkel 3 Otsuse 2002/253/EÜ lisa muudetakse kooskõlas käesoleva otsuse III lisa tekstiga. Artikkel 4 Käesolev otsus on adresseeritud liikmesriikidele. Brüssel, 17. juuli 2003 Komisjoni nimel komisjoni liige David Byrne [1] EÜT L 268, 3.10.1998, lk 1. [2] EÜT L 28, 3.2.2000, lk 50. [3] EÜT L 86, 3.4.2002, lk 44. -------------------------------------------------- I LISA Otsuse nr 2119/98/EÜ lisa teine taane asendatakse järgmisega: "— Muud haigused (marutaud, tüüfus, hemorraagiline palavik, malaaria ja muud seni liigitamata tõsised epideemilised haigused, sealhulgas haigused, mille põhjustajateks on haigusetekitajad, mis on spetsiaalselt muundatud maksimaalse haigestumuse ja/või suremuse saavutamiseks nende tahtlikul levitamisel, jne)." -------------------------------------------------- II LISA Otsuse 2000/96/EÜ I lisa muudetakse järgmiselt. 1. Lisale 2.1 lisatakse järgmised punktid: "Rõuged Teetanus"; 2. punktis 2.4 lisatakse enne mõistet "Botulism" mõiste "Siberi katk"; 3. punkti 2.5.3 muudetakse järgmiselt: a) pärast mõistet "Ehhinokokoos" lisatakse mõiste "Q-palavik"; b) lisatakse mõiste "Tulareemia". -------------------------------------------------- III LISA Otsuse 2002/253/EÜ lisas asendatakse haigusjuhu määratlusi käsitlev jaotis järgmisega: 1. Pealkiri "BOTULISM, TOIDUST PÕHJUSTATUD" pealkirjaga "BOTULISM". 2. Tekst "DIFTEERIA" kohta asendatakse järgmisega: "DIFTEERIA Kliiniline pilt Respiratoorsele difteeriale vastav kliiniline pilt, st. ülemiste hingamisteede haigus, millele on iseloomulik kleepuv kiht mandlitel, neelul või ninas ning lisaks sellele haige kurk ja madal palavik, või mitterespiratoorsele difteeriale vastav kliiniline pilt, st. haigus, millele on iseloomulikud naha-, sidekesta-, kõrva-, suguelundite või muud liiki haavandid. Diagnoosimise laboratoorsed kriteeriumid Toksiine tootva Corynebacterium diphtheriae (tavaliselt Corynebacterium diphtheriae või C. ulcerans) eraldamine kliinilisest proovist. Haigusjuhu klassifikatsioon Võimalik: | ei kohaldata | Tõenäoline: | kliinilisele pildile vastav haigusjuht. | Asümptomaatilised kandjad: | asümptomaatilised kandjad, millel on toksilised tüved. | Kinnitatud: | kliinilisele pildile vastav haigusjuht, mis on laboratoorselt kinnitatud eraldades selleks korünebakteri toksilise tüve, või kliinilisele pildile vastav haigusjuht, millel on epidemioloogiline seos laboratoorselt kinnitatud juhuga. | Tuleb märkida, et tuleks teatada nii respiratoorse kui mitterespiratoorse difteeria juhtudest, mille puhul on eraldatud toksilised tüved, samuti tuleks teavitada sellest, kui tuvastatakse toksilise tüvega asümptomaatilisi kandjaid. Teatama ei pea mittetoksilise C. diphtheriae või C. ulcerans juhtudest." 3. Pärast teksti pealkirjaga "POLIOMÜELIIT, PARALÜÜTILINE" lisatakse järgmine tekst: "Q-PALAVIK Kliiniline pilt Palavikuhaigus, millega kaasnevad külmavärinad, lihasevalu, vaevused ja silmamunatagune peavalu. Raskel kujul võib kaasneda akuutne hepatiit, kopsupõletik, meningoentsefaliit ja loote aborteerumine. Kliinilised laboratooriumileiud võivad hõlmata kõrgemat maksaensüümide taset ja ebatavalist äigepreparaati. Diagnoosimise laboratoorsed kriteeriumid - Coxiella burnetii bakteri eraldamine kliinilisest proovist, - spetsiifilise antikehareaktsiooni näitamine, - C. burnetii bakteri näitamine kliinilises proovis antigeeni või nukleiinhappe tuvastamise teel. Tõenäoliste juhtude puhul: spetsiifiliste antikehade ühekordne kõrge tiiter. Haigusjuhu klassifikatsioon Võimalik: | ei kohaldata | Tõenäoline: | kliinilisele pildile vastav haigusjuht, mis vastab laboratoorsetele kriteeriumitele või millel on epidemioloogiline seos. | Kinnitatud: | laboratoorselt kinnitatud haigusjuht, mis vastab kliinilisele pildile või millel on epidemioloogiline seos." | 4. Pärast teksti pealkirjaga "SHIGELLOOS" lisatakse järgmine tekst: "RÕUGED Kliiniline pilt Haigus, millega kaasneb äge palavikuhoog (vähemalt 38 °C), millele järgneb lööve samas arenguetapis villide või kõvade mädavillidega, millel ei ole mingit muud selget põhjust ja mis jaotuvad peamiselt tsentrifugaalselt. Ebatüüpilised esinemisviisid võivad hõlmata: - hemorraagilised haavandid, - lamedad pehmed haavandid, mis ei ole välistelt tunnustelt sellised kui tavalised vesivillid ning neist ei arene edasi mädaville. Diagnoosimise laboratoorsed kriteeriumid Kliinilisest proovist rõugeviiruse (Variola) eraldamine. Variola-viiruse DNA määramine kliinilises proovis polümeraasi ahelreaktsiooni (PCR) abil ning sellele järgneb sekventeerimine. Variola-viiruse määramine kliinilises proovis elektronmikroskoopia (EM) abil negatiivse värvimise abil. Haigusjuhu klassifikatsioon Võimalik: | kliinilisele pildile vastav haigusjuht. Haigusjuht, millel on ebatüüpiline esinemisviis ning epidemioloogiline seos kinnitatud või tõenäoliste haigusjuhtudega. | Tõenäoline: | kliinilisele pildile vastav haigusjuht, mille puhul on määratud kindlaks Orthopox-viirus elektronmikroskoopia või polümeraasi ahelreaktsiooni teel ning epidemioloogiline seos kinnitatud või tõenäoliste juhtudega. | Kinnitatud: | esimeste haigusjuhtude puhul, kliinilisele pildile vastav haigusjuht, mis on laboratoorselt kontrollitud elektronmikroskoopia (EM) ja polümeraasi ahelreaktsiooni (PCR) teel ning sellele järgneb sekventeerimine. | Puhangu ajal, kliinilisele pildile vastav haigusjuht, millel on epidemioloogiline seos ja mis on võimaluse korral kontrollitud elektronmikroskoopia (EM) ja polümeraasi ahelreaktsiooni (PCR) teel." 5. Pärast teksti pealkirjaga "TUBERKULOOS" lisatakse järgmine tekst: "TULAREEMIA Kliiniline pilt Kliiniline pilt vastab ühele mitmest tulareemia erinevast vormist: - haavandilisnäärmevorm (nahahaavand koos paikse lümfadenopaatiaga), - näärmevorm (haavandita paikne lümfadenopaatia), - silma-näärmevorm (sidekestapõletik koos preaurikulaarse lümfadenopaatiaga), - suu-neeluvorm (suulimaskestapõletik või neelupõletik või kurgumandlipõletik ja kaela lümfadenopaatia), - soolevorm (kõhuvalu, oksendamine ja kõhulahtisus), - kopsuvorm (primaarne kopsupõletik), - tüfoidne vorm (palavik varajaste lokaalsete nähtude ja sümptomiteta). Diagnoosimise laboratoorsed kriteeriumid - Kliinilisest proovist Francisella tularensise eraldamine, - spetsiifilise antikeha-reaktsiooni näitamine. Tõenäoliste haigusjuhtude puhul: - üks kõrge tiiter, - kliinilises proovis F. tularensise määramine fluorestsentstestiga. Haigusjuhu klassifikatsioon Võimalik: | ei kohaldata | Tõenäoline: | kliinilisele pildile vastav haigusjuht, mis vastab laboratoorsetele kriteeriumitele või millel on epidemioloogiline side. | Kinnitatud: | kliinilisele pildile vastav haigusjuht, mis on laboratoorselt kinnitatud." | --------------------------------------------------